安福殿千葉雙頭竝枝白牡丹歌
作者：宋庠
朝代：宋

paragraphs: 三月春風滿瑶水，珍叢瑞薄紛難紀。
皭若茲花四照中，揚蕤獨茂千齡祉。
千齡丕應在重葩，雙吐瓊房彰協華。
秀跗即鏤平臺雪，寶豔寧爭台嶺霞。
球欄黼幄遥相映，姑射仙姿玉虛境。
結根已近堯蓂階，借媚非關漢蓮井。
天襟多豫玩羣芳，彼美幽姿首效祥。
都緣剩沐太和潤，況自頻分私照光。
憑休託粹成奇質，一卉時來遂逢吉。
願將藥品誌佳名，永續芝房騰茂實。